
Utolsó védőbástyák, vagy egy elveszett kor temetői?

A falvak szerepe mind társadalmilag, mind gazdaságilag folyamatosan csökken a mai modern világ államaiban. Ez a változás szorosan összekapcsolódik a falusi közösségek pusztulásával is. Ez utóbbi folyamatnak számos oka van, mint például a paternalizmus, az individualizáció, az infantilizmus vagy az erős központi hatalom által fenntartott függőségi rendszerek rögzülése.
Vannak olyan közösségi, információs és találkozási pontok a falvakban, amelyek szerepe régóta meghatározó: a kocsmák és a kisboltok mindig is a falvak központjait képezték, ott gyűltek össze az emberek, ott beszélték meg problémáikat, vagy éppen együtt szórakoztak.
A tudományos szakirodalomban kevés helyet kap a fenti intézmények társadalmi szerepének bemutatása. Hogyan változott ezeknek a falusi központoknak a helyzete? Hogyan kapcsolódnak össze a vidéki közösségek átalakulásával? Ezeket a kérdéseket vizsgálom a dolgozatban a sellyei járás 5 településén készített interjúk (kocsmárosok, boltosok stb.) alapján. Az általam készített interjúkat elemzem a szakirodalomban leírtak függvényében, ezáltal próbálok konklúzióra jutni az általam vizsgált települések helyzetével kapcsolatban. Fontosnak tartom ezen kiskereskedelmi egységek helyzetének feltárását, mivel hatalmas szerepet töltenek be az ottani lakosok életében.
A hátrányos helyzetű aprófalvak az elmúlt évtizedek során elveszítették kiskereskedelmi egységeik jelentős hányadát. A megmaradt kocsmák és kisboltok továbbra is jelentős szerepet töltenek be a települések életében, annak ellenére, hogy a korábbinál szűkebb közösség találkozási és információs pontjaiként funkcionálnak. A boltosok és kocsmárosok jelenleg is a falvak kulcsszereplői, akik fontos építőelemei lehetnek a lokális alapú komplex fejlesztéseknek.



